《题五月骑驴入华山图》
清代·陈曾寿

华山之高孰可攀，青崖白谷非人间。天生芳臭不并世，待时敛翼归名山。

山中师友足磋砺，读书被褐方悠然。大云舒卷一千里，三峰屹立凝苍颜。

僭窃当涂迄典午，避秦见志渊明贤。草付风云偶会合，犹可牵连三十年。

千年一清圣人在，河流到海何时还。六朝五季并乱世，持校今日犹非艰。

五岳峥嵘在天地，渺然人物空云烟。渔洋山人际盛世，赋诗送远摹高骞。

戴生务旃画笔好，奇气还仗诗人传。我事丹青易升斗，日储月敛惟忧煎。

聊图故事寄愧慕，嵯峨寤寐长周旋。何时真人定六合，坠驴绝倒希夷仙。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。